‘বড় ধামাকা’ ফের জুটি বাঁধছেন দেব-শুভশ্রী

কলকাতা: ‘দেশু’ ফিরছে আবারও। ‘ধূমকেতু’র পর আবারও বড় পর্দায় আসছেন দেব-শুভশ্রী জুটি। নস্ট্যালজিয়া উস্কে দিয়ে ১০ বছর পর পর্দায় ফিরেছিল দেব-শুভশ্রী। সমীকরণ বদলানোর সাক্ষী হয়েছিল গোটা ইন্ডাস্ট্রি থেকে অনুরাগীমহল। কখনও সাক্ষাৎকারে একে-অপরের বিরুদ্ধে ক্ষোভ উগড়ে দিতে শোনা গিয়েছে, তো কখনও বা আবার ‘ধূমকেতু’র সাফল্য উদযাপনে নায়িকার অনুপস্থিতি নিয়ে জোর চর্চা হয়েছে! এমন আবহে ফের জুটিকে ফিরছেন দেব-শুভশ্রী (Dev-Subhashree)। আগামী পুজোতেই মুক্তি পাবে এই ছবি। প্রযোজনায় দেব এন্টারটেনমেন্ট ভেঞ্চারস।

বিতর্ক, মান-অভিমান সরিয়ে ফের জুটি বাঁধছেন দেব (Dev)-শুভশ্রী (Subhashree Ganguly)। ছাব্বিশ সালের পুজোতেই বড়পর্দায় ফের আছড়ে পড়বে ‘দেশু’ ম্যাজিক। পরমব্রত চট্টোপাধ্যায়ের পুত্র নিষাদের অন্নপ্রাশনে তাঁদের কথা বলতে দেখা গিয়েছিল। একবার নয়, দু’বার। জানা গেল, প্রেম-রোম্যান্স, অ্যাকশনে জমবে দেব-শুভশ্রীর পুজোর সিনেমা। যদিও সিনেমার নাম ঘোষণা করা হয়নি। তবে কানাঘুষো, এই ছবি ‘খাদান’ সিক্যুয়েলও হতে পারে! কারণ চলতিবারের পুজোয় দেব ‘খাদান ২’ নিয়ে আসার কথা জানিয়েছিলেন। এই নিয়ে সপ্তমবার জুটি বাঁধবেন দেব-শুভশ্রী। আর সেই ছবি যদি পুজো রিলিজ হয় তাহলে যে আবারও বক্স অফিস সুনামি হবে, তা বলাই বাহুল্য।

আরও পড়ুন: ২০২৬-এ শাহরুখ-সানি-সলমনদের কোন কোন ছবি আসছে?

দেব–শুভশ্রী মানেই শুধু দুই টলিপাড়ার হিট জুটি নয়, একটা সময়ের আবেগ। কলেজ প্রেম, চুপচাপ চোখাচোখি, বৃষ্টিভেজা গান—সব মিলিয়ে এই জুটির ছবি মানেই ছিল প্রেমের অন্যরকম সংজ্ঞা।স্বাভাবিক ভাবেই খবর ছড়াতে সিনেপাড়ায় উত্তেজনার পারদ তুঙ্গে। যে আবেগকে সম্মান জানিয়ে আজ দেব-শুভশ্রী ফিরছেন বাংলা ছবির স্বার্থ, বাংলা দর্শকদের মুখ চেয়ে। যা দেবের পোস্টে স্পষ্ট।২ জানুয়ারী ছবির খবর প্রকাশ্যে আসার পর দেবের তরফ থেকে মেলে আরও পোস্ট। যেখানে লেখা-“বন্ধু আমি এতটাই ক্ষুধার্থ/ যে প্রতারণাও গিলে নিতে পারি।” সঙ্গে তিনি আরও লেখেন, “এতকাল যাঁদের সামনে ঢাল হয়ে দাঁড়িয়ে সব ঝড় সামলেছি, আজ তাঁরাই ‘কাল’ হয়ে আমার ঘর ভাঙতে চাইছে। মুখের সামনে মুখোশ থাক, তবু চাইবো বাংলা ইন্ডাস্ট্রি এগিয়ে যাক।”